b'\n_START_ARTICLE_\nSalerno (pokrajina)\n_START_SECTION_\nZgodovinske zanimivosti\n_START_PARAGRAPH_\nMesto Salerno je bilo v srednjem veku znano predvsem zaradi Salernske \xc5\xa1ole zdravstva, ki je bila predhodnica dana\xc5\xa1njih univerz. Dejansko je bilo mesto sti\xc4\x8di\xc5\xa1\xc4\x8de treh kultur, latinske, arabske in bizantinske, prav zaradi svoje ugodne lege na sredi Sredozemlja, torej nekako v centru vsega do tedaj znanega sveta. Ker je bilo pristani\xc5\xa1\xc4\x8de dobro opremljeno, je tod potekal \xc5\xbeivahen promet blaga, a tudi neprekinjena vrsta obiskovalcev drugih narodnosti in torej predstavnikov razli\xc4\x8dnih kultur. Poseben pe\xc4\x8dat so zapustili Bizantinci, \xc4\x8digar vpliv je trajal \xc5\xa1e dolgo po letu 625, ko so jih porazili Langobardi. Prav tako je bil zelo pomemben prispevek arabske kulture. To je pri\xc5\xa1lo nepri\xc4\x8dakovano do izraza \xc5\xa1ele po prihodu Langobardov, ki so prinesli pokrajini obdobje miru in blaginje, v kateri se je kultura mo\xc4\x8dno razvila prav iz arabske in gr\xc5\xa1ko-bizantinske osnove. V kratkem se je pokrajina osamosvojila in postala principat. Ko so pozneje zasedli de\xc5\xbeelo Normani, so jo povzdignili na najvi\xc5\xa1jo gospodarsko in politi\xc4\x8dno raven. Sre\xc4\x8dna doba pokrajine se je kon\xc4\x8dala proti koncu dvanajstega stoletja, ko so jo izvojevale \xc4\x8dete Svetega Rimskega cesarstva; najprej Henrik VI., nato Friderik II. sta zaklju\xc4\x8dila obdobje, v katerem se je pokrajina bahala z naslovom Opulenta Salernum (= bogata Salerno).'